奉賦德修西充大夫成都新園詠歸堂二首  其二
作者：葉適
朝代：宋

paragraphs: 我生海旁州，古言江來鋪。
力浮萬頃盡，坐識一溜初。
之子酌彼源，紺潔玉斗𣂏。
雅韻舒煩憂，逸駕陵趦趄。
詠歸有何意，豈亦歌風乎。
湛湛遊無梁，滔滔濟無桴。
縱橫洄伏中，暮齒將焉需。
三間始開闢，十畝終耘鋤。
東西兩莊舍，兄弟相譍呼。
緬哉趨前規，更作却後圖。
顧思曲肱樂，一身匪求餘。
我獨無家歸，羨子鎸自迂。